《老谷树为大风所摧诗以伤之》
明代·屈大均

谷树大数围，植时不知岁。精多作胶液，注流至根柢。

斲以团丹砂，玄黄何泥泥。或为金石漆，脂膏苦自毙。

虫蚁所疮痏，百千以肤噬。臃肿既空心，拳曲亦流涕。

霜皮剥辱馀，虽存若蜩蜕。窍穴一穿漏，枅圈无巨细。

腹中若蜂房，蛇鼠相启闭。一二鼻口者，火入烟蒙翳。

疾雷屡震惊，花叶多焦脆。䬏䬔昨楝风，四方忽排挤。

怒呺一昼夜，柯条尚牛掣。雨师复掊击，参天俄失势。

朽蠹已有年，婆娑终一蹶。摧折当腰吕，寻尺若刀𠠫。

崩压西邻墙，斧斤劳仆隶。大枝劈不开，小枝竞先曳。

凭依惧有神，酒食陈微祭。丧我高楼阴，炎曦无可蔽。

嘲啾绝燕雀，缠糺失萝荔。生身本恶木，美名蒙诟厉。

散材一何幸，与檀作兄弟。托身在丘园，有萚思为砺。

斑谷持作冠，楮桑持作币。所用虽皮肤，于人已有济。

亦未苦其生，楂梨共狼戾。本无劲挺姿，枝节多疣赘。

菑害始香甘，蠢动乘其敝。狙猿杙亦安，岂必高名丽。

受命有穷时，薪蒸不遑计。培覆皆天年，萌蘖庶自卫。

作者简介：屈大均（1630—1696）明末清初著名学者、诗人，与陈恭尹、梁佩兰并称“岭南三大家”，有“广东徐霞客”的美称。字翁山、介子，号莱圃，汉族，广东番禺人。曾与魏耕等进行反清活动。后为僧，中年仍改儒服。诗有李白、屈原的遗风，著作多毁于雍正、乾隆两朝，后人辑有《翁山诗外》《翁山文外》《翁山易外》《广东新语》及《四朝成仁录》，合称“屈沱五书”。